รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม เปิดสัมมนาประมวลกฎหมายยาเสพติด หวังหน่วยงานที่เกี่ยวข้องทำงานได้ง่ายขึ้นตามแผนบันได ๓ ขั้น
วันจันทร์ที่ 20 ธันวาคม 2564
รัฐมนตรีว่าการกระทรวงยุติธรรม เปิดสัมมนาประมวลกฎหมายยาเสพติด หวังหน่วยงานที่เกี่ยวข้องทํางานได้ง่ายขึ้นตามแผนบันได ๓ ขั้น
รัฐมนตรีว่าการกระทรวงยุติธรรม เปิดสัมมนาประมวลกฎหมายยาเสพติด หวังหน่วยงานที่เกี่ยวข้องทํางานได้ง่ายขึ้นตามแผนบันได ๓ ขั้น ยันนายกฯ ขอให้บูรณาการทํางานร่วมกันเพื่อความสําเร็จและเป็นประโยชน์ต่อสังคม
ในวันจันทร์ที่ ๒๐ ธันวาคม ๒๕๖๔ เวลา ๐๙.๓๐ น. นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการประชุมเชิงปฏิบัติการ แนวทางการดําเนินงานตามประมวลกฎหมายยาเสพติด โดยมี นายวิชัย ไชยมงคล เลขาธิการ ป.ป.ส. นายรุ่งศักดิ์ วงกระสันต์ ประธานแผนกคดียาเสพติดในศาลอุทธรณ์ นายปกรณ์ ยิ่งวรการ ผู้พิพากษาศาลชั้นต้นประจําสํานักประธานศาลฎีกา นายอุทัย สินมา อธิบดีอัยการ สํานักงานคดียาเสพติด พล.ต.นิติน ออรุ่งโรจน์ หัวหน้าอัยการทหาร กรมพระธรรมนูญ และผู้ทรงคุณวุฒิจากหน่วยงานต่างๆ รวมกว่า ๑๐๐ คน เข้าร่วม ณ ห้องประชุมแคทลียา โรงแรมรามา การ์เด้นส์ กรุงเทพมหานคร
นายวิชัย กล่าวรายงานว่า ประมวลยาเสพติดฉบับใหม่ ได้มีการปรับเปลี่ยนวิธีคิด และวิธีการดําเนินการจากเดิมโดยมีกรอบความคิดที่สําคัญ คือ ๑. การกําหนดนโยบายและแผนระดับชาติ ว่าด้วยการป้องกัน ปราบปราม และแก้ไขปัญหายาเสพติด การจัดโครงสร้างและกลไกในการบริหารจัดการปัญหา ๒. การกําหนดนโยบายตัวยาเสพติด การนําไปใช้ประโยชน์ทางการแพทย์และเศรษฐกิจอย่างเหมาะสม ๓. การมองปัญหาผู้เสพหรือผู้ติดยาเสพติดในมิติของปัญหาด้านสาธารณสุขและสุขภาพมากขึ้น ที่ถือว่ามิใช่เป็นปัญหาทางอาชญากรรมอย่างเดียว ๔. การวางกรอบการลงโทษผู้กระทําความผิดเกี่ยวกับยาเสพติดที่ได้สัดส่วน และเหมาะสมกับความร้ายแรงของการกระทําความผิด และ ๕. การมุ่งเน้นทําลายโครงสร้างเครือข่ายการค้ายาเสพติด กรอบความคิดดังกล่าว ส่งผลให้เกิดการเปลี่ยนแปลงแนวทาง การดําเนินงานไปอย่างมาก เช่น การสืบสวนรวบรวมพยานหลักฐานเพื่อดําเนินคดีของเจ้าหน้าที่ จะต้องดําเนินการสืบสวนให้ปรากฏถึงพฤติการณ์ เพื่อแบ่งแยกระหว่างนักค้ายาเสพติดรายใหญ่กับแรงงานที่เป็นเครื่องมือของขบวนการค้ายาเสพติด รวมถึงการกําหนดมาตรการและเครื่องมือทางกฎหมายใหม่ๆ
นายสมศักดิ์ กล่าวว่า ประมวลกฎหมายยาเสพติดมีการปรับปรุงและพัฒนาในหลายด้านโดยเฉพาะในด้านกระบวนการยุติธรรม การปรับปรุงความผิดและบทลงโทษที่ใช้ในคดียาเสพติด ที่เน้นการพิจารณาจากบทบาทและพฤติการณ์ ยิ่งกว่าปริมาณยาเสพติด แนวทางการปฏิบัติเกี่ยวกับการแสวงหาและการรวบรวมพยานหลักฐาน ของเจ้าหน้าที่ชุดสืบสวนจับกุม พนักงานสอบสวน และพนักงานอัยการ ก็จะต้องปรับปรุงให้สอดคล้องกับกฎหมายที่เปลี่ยนแปลงไป นอกจากนี้ สาเหตุแรงจูงใจที่ให้คนเข้ามาลักลอบค้ายาเสพติด คือ เงินหรือผลประโยชน์ตอบแทนในทางทรัพย์สิน กฎหมายฉบับนี้จึงได้เพิ่มมาตรการทางกฎหมายใหม่ ๆ เพื่อใช้ในการตัดวงจรการลักลอบค้ายาเสพติด เช่น การริบทรัพย์สินไม่ผูกพันกับผลของคดีอาญา การริบทรัพย์สินตามมูลค่า การให้เครื่องมือทางกฎหมายกับเจ้าหน้าที่ ในการยึดหรืออายัดทรัพย์สินในกรณีเร่งด่วน ก่อนมีคําสั่งตรวจสอบทรัพย์สิน เพื่อป้องกันการยักย้ายถ่ายเททรัพย์สิน เรื่องดังกล่าวเป็นเรื่องใหม่ หน่วยงานที่เกี่ยวข้องจะต้องร่วมมือกันกําหนดแนวทางการดําเนินงานให้มีความชัดเจน โดยมีเป้าหมายและวัตถุประสงค์เดียวกัน คือ การตัดวงจรการค้ายาเสพติดให้ลดลงและหมดไปจากประเทศไทย
นายสมศักดิ์ กล่าวอีกว่า รัฐบาลภายใต้การนําของ พล.อ.ประยุทธ์ จันทร์โอชา นายกรัฐมนตรี มีความมุ่งมั่นอยากให้ยาเสพติดลดน้อยลง จนหมดไปจากประเทศ อยากให้พวกเราทํางานร่วมกันในการปราบปรามยาเสพติด โดยเวลานี้รัฐบาลได้มีแผนบันได ๓ ขั้น คือ ขั้นแรกที่เราได้ทํามานานแล้ว คือ การปราบปราม ซึ่งในแต่ละปีใช้งบประมาณมหาศาล แต่ยึดทรัพย์ของเครือข่ายยาเสพติดได้ไม่เกิน ๖๐๐ ล้านบาทต่อปี หากเรายังทําแบบเดิมคงปราบไม่ได้ จึงได้มีบันไดขั้นที่ ๒ คือการยึดทรัพย์ตัดวงจรเครือข่ายค้ายา ซึ่งเราได้ปรับปรุงกฎหมายยาเสพติด รวม ๒๔ ฉบับ เป็นฉบับเดียว เป็นประมวลกฎหมายยาเสพติด แต่เรื่องเหล่านี้เป็นเรื่องใหม่จึงต้องหารือพูดคุยและสัมมนาร่วมกันให้เข้าใจ เพื่อให้การปฏิบัติเป็นไปในทิศทางเดียวกัน และในกฎหมายเรายังได้ปิดช่องโหว่ ให้ผู้ปฏิบัติ ทํางานอย่างมีความสุขและปลอดภัย ส่วนบันไดขั้นที่ ๓ ตนคิดว่าเราคงไม่ต้องไปถึงขั้นนั้น ซึ่งเป็นแนวทางที่ไทยเคยไปศึกษาดูงานที่ประเทศโปรตุเกส และตนได้เคยพูดคุยกับ นายอันโตนิอู กุแตเรซ เลขาธิการสหประชาชาติ คือการที่รัฐผลิตยาเสพติดขึ้นมาเอง เพื่อบําบัดผู้ติดยา ซึ่งจะทําให้ผู้ผลิตหมดไป แต่เรายังไม่ถึงขั้นนั้นและไม่มีความคิดที่จะใช้ เวลานี้เราต้องเดินตามแผนขั้นที่ ๒ ก่อน แต่หากไม่สําเร็จค่อยมาคิดถึงแผนขั้น ๓ ซึ่งการบําบัดผู้ติดยาเสพติด เราได้ร่วมมือกับกระทรวงสาธารณสุข และจะมีกฎหมายตามมาในอนาคต
"การสัมมนาในวันนี้ เพื่อเป็นการพูดคุยแนวทางปฏิบัติ ระหว่างหน่วยงานต่างๆให้เข้าใจตรงกัน เพื่อเป็นมาตรฐานเดียวในการทํางาน กฎหมายเก่า จะเน้นการจับยาที่ปริมาณ จับกุมแล้วมักไม่ขยายผลต่อ แต่กฎหมายใหม่ เราจะเน้นที่พฤติการณ์ของผู้ต้องหา จับแล้วขยายผลนําไปสู่การยึดทรัพย์ และตัวชี้วัดจะไม่ใช่ปริมาณยา แต่เป็นการขยายผล นําไปสู่การดําเนินคดีตาม พ.ร.บ.มาตรการสมคบ กฎหมายฟอกเงิน และกฎหมายรัษฎากร ซึ่งในช่วงนี้เป็นช่วงรอยต่อของกฎหมาย ต้องเร่งทําความเข้าใจ หากเราเข้าใจอย่างถ่องแท้ ผมมั่นใจว่าเราจะยึดทรัพย์ได้ถึง ๑๐,๐๐๐ ล้านบาท และปัญหายาเสพติดจะค่อยๆลดน้อยลงไป" นายสมศักดิ์ กล่าว